input: ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
  της 17ης Δεκεμβρίου 2014
  με την οποία ορίζεται ότι η προσωρινή αναστολή του προτιμησιακού δασμού που θεσπίστηκε βάσει του μηχανισμού σταθεροποίησης για τις μπανάνες στο πλαίσιο της συμφωνίας εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου, δεν κρίνεται σκόπιμη για τις εισαγωγές μπανανών καταγωγής Περού για το έτος 2014
  (2014/926/ΕΕ)
  Η ΕΥΡΩΠΑΪΚΗ ΕΠΙΤΡΟΠΗ,
  Έχοντας υπόψη τη Συνθήκη για την Ευρωπαϊκή Ένωση και τη Συνθήκη για τη λειτουργία της Ευρωπαϊκής Ένωσης,
  Έχοντας υπόψη τον κανονισμό (ΕΕ) αριθ. 19/2013 του Ευρωπαϊκού Κοινοβουλίου και του Συμβουλίου, της 15ης Ιανουαρίου 2013, σχετικά με την εφαρμογή της διμερούς ρήτρας διασφάλισης και του μηχανισμού σταθεροποίησης για τις μπανάνες στο πλαίσιο της συμφωνίας εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου (1), και ιδίως το άρθρο 15,
  Εκτιμώντας τα ακόλουθα:
  (1)
  Με τη συμφωνία εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου, η οποία ισχύει προσωρινά μεταξύ των μερών, όσον αφορά την Κολομβία από την 1η Αυγούστου 2013 και το Περού από την 1η Μαρτίου 2013, θεσπίστηκε μηχανισμός σταθεροποίησης για τις μπανάνες.
  (2)
  Σύμφωνα με τον μηχανισμό αυτό, και βάσει του άρθρου 15 παράγραφος 2 του κανονισμού (ΕΕ) αριθ. 19/2013, εφόσον σημειωθεί υπέρβαση του καθορισμένου όγκου ενεργοποίησης όσον αφορά τις εισαγωγές νωπών μπανανών (κλάση 0803 90 10 της συνδυασμένης ονοματολογίας της Ευρωπαϊκής Ένωσης) από την Κολομβία ή το Περού, η Επιτροπή εκδίδει εκτελεστική πράξη με την οποία μπορεί είτε να αναστείλει προσωρινά τον προτιμησιακό δασμό που εφαρμόζεται για τις εισαγωγές μπανανών από την Κολομβία ή το Περού είτε να αποφασίσει ότι μια τέτοια αναστολή δεν κρίνεται σκόπιμη.
  (3)
  Η απόφαση της Επιτροπής λαμβάνεται σύμφωνα με το άρθρο 8 του κανονισμού (ΕΕ) αριθ. 182/2011, σε συνδυασμό με το άρθρο 4 του εν λόγω κανονισμού.
  (4)
  Τον Νοέμβριο του 2014 προέκυψε ότι οι εισαγωγές στην Ένωση νωπών μπανανών καταγωγής Περού υπερέβησαν το όριο που καθορίζεται στην ανωτέρω συμφωνία εμπορίου.
  (5)
  Σε αυτό το πλαίσιο, σύμφωνα με το άρθρο 15 παράγραφος 3 του κανονισμού (ΕΕ) αριθ. 19/2013, η Επιτροπή εξέτασε τον αντίκτυπο των εν λόγω εισαγωγών επί της κατάστασης της αγοράς μπανάνας στην Ευρωπαϊκή Ένωση, λαμβάνοντας υπόψη, μεταξύ άλλων, το αποτέλεσμα των εν λόγω εισαγωγών επί του επιπέδου τιμών της Ένωσης, της ανάπτυξης των εισαγωγών από άλλες πηγές, καθώς και της γενικής σταθερότητας στην αγορά της Ένωσης.
  (6)
  Κατά την περίοδο Ιανουαρίου 2014 - Σεπτεμβρίου 2014 οι εισαγωγές νωπών μπανανών από το Περού αντιπροσώπευαν μόλις το 1,9 % του συνόλου των εισαγωγών νωπών μπανανών στην Ένωση (βάσει στοιχείων της Eurostat).
  (7)
  Οι εισαγωγές νωπών μπανανών από άλλες παραδοσιακές χώρες εισαγωγής, ιδίως την Κολομβία, την Κόστα Ρίκα και τον Παναμά, παρέμειναν σε μεγάλο βαθμό κάτω από τα όρια που καθορίζονται για αυτές σε ανάλογους μηχανισμούς σταθεροποίησης και, κατά τα τρία τελευταία έτη, ακολούθησαν τις ίδιες τάσεις και αξίες ανά μονάδα.
  (8)
  Η μέση τιμή χονδρικής πώλησης της μπανάνας στην αγορά της Ένωσης τον Οκτώβριο του 2014 (0,98 ευρώ/kg) δεν παρουσίασε σημαντικές αλλαγές σε σχέση με τις μέσες τιμές της μπανάνας κατά τους προηγούμενους μήνες.
  (9)
  Επιπλέον, δεν υπάρχει ένδειξη ότι διαταράχθηκε η σταθερότητα της αγοράς της Ένωσης από τις εισαγωγές νωπών μπανανών από το Περού οι οποίες υπερέβαιναν τον καθορισμένο ετήσιο όγκο ενεργοποίησης, ούτε ότι υπήρξε σοβαρός αντίκτυπος στην κατάσταση των παραγωγών της ΕΕ.
  (10)
  Τέλος δεν υπάρχει κίνδυνος σοβαρής επιδείνωσης ή σοβαρή επιδείνωση για τους παραγωγούς στις εξόχως απόκεντρες περιφέρειες της Ένωσης.
  (11)
  Βάσει της ως άνω εξέτασης, η Επιτροπή κατέληξε στο συμπέρασμα ότι δεν κρίνεται σκόπιμη η αναστολή του προτιμησιακού δασμού για τις εισαγωγές μπανανών καταγωγής Περού. Η Επιτροπή θα συνεχίσει να παρακολουθεί στενά τις εισαγωγές μπανανών από το Περού,
  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
  Άρθρο 1
  Η προσωρινή αναστολή του προτιμησιακού δασμού για τις εισαγωγές νωπών μπανανών κλάσης 0803 90 10 της συνδυασμένης ονοματολογίας της Ευρωπαϊκής Ένωσης, καταγωγής Περού, δεν κρίνεται σκόπιμη κατά το έτος 2014.
  Άρθρο 2
  Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
  Βρυξέλλες, 17 Δεκεμβρίου 2014.